**ȘCOALA GIMNAZIALĂ NR. 119 – UN EDIFICIU AL CUNOAŞTERII**

**Profesor Adriana Sandu**

**Şcoala Gimnazială Nr. 119, sector 4, Bucureşti**

Școala Gimnazială Nr. 119 din Bucureşti nu este o simplă clădire. Dacă ar fi să o definesc astfel, aș spune că școala noastră este construcţie ridicată acum 38 de ani, cu trei etaje, coridoare lungi și drepte, cabinete, laboratoare, decorată cu tablouri şi panouri expresive, săli de clasă spaţioase, cu pupitre și scaune, cu miros de cretă și de cerneală. De asemenea, şcoala noastră dispune și de o sală de sport cu dimensiuni generoase, unde se și organizează anual diferite evenimente cu ocazia unor sărbători deosebite: Târgul de Crăciun, Târgul de Paști, de 1 Iunie și, nu în ultimul rând, Ziua Școlii. În curtea școlii este construită și o clădire anexă care are mobilierul adecvat pentru a găzdui copiii înscriși în programul ,,After School". Totodată, structura anului școlar cuprinde și programul ,,Săptămâna Școala Altfel", în care profesorii organizează împreună cu elevii diferite activități extrașcolare, cum ar fi excursii, vizite la diferite obiective etc.

Dar școala noastră este cu mult mai mult decât o simplă clădire. Fiindcă fiecare școală are un suflet. Această caracteristică face ca ea să fie un spațiu viu, atrăgător și să rămână mereu în amintire. Din acest punct de vedere, mă consider un om norocos, întrucât am fost elevă în prima serie a şcolii, iar acum sunt profesor în aceelaşi loc, învăţând, la rândul meu, elevii, îndreptându-i pe calea educaţiei, a cunoaşterii.

Sufletul şcolii sunt elevii şi profesorii. Și dacă putem pune într-o ecuație ceva atât de abstract precum sufletul, avem, la început, numeroase necunoscute: materiile de studiu, modul de predare și de învățare, caracterul și vocația fiecărui elev, metodele fiecărui profesor. Rezolvarea acestei ecuații complicate durează ani întregi. Se lucrează cu grijă, cu răbdare, cu talent, cu devotament, cu inspirație, dar și cu multă transpirație. Rolul nostru este de a rezolva această ecuație și de a ajunge la un rezultat. Rezultatul este relativ, deoarece ecuația se complică perpetuu. Necunoscutele deja aflate generează alte necunoscute și mai mari, mai profunde, care, la rândul lor, nasc alte variabile, iar ciclul este fără de sfârșit. Rezultatul acestei ecuații, soluția spre care tindem cu toții este ceea ce se numește educație.

Revenind la ceea ce am denumit mai devreme, ,,sufletul Şcolii Gimnaziale Nr. 119”, spuneam că are doi poli: elevul și profesorul. Relația care se stabilește între cei doi e simplă: elevul vine la școală pentru a ști, iar profesorul îl ajută să cunoască. La început, elevul vine la școală pentru că trebuie, iar mai apoi, descoperă ce bine te simți în mijlocul unor persoane de vârsta ta și al unor persoane care înțeleg problemele vârstei tale. Profesorul este omul care îl călăuzește printr-un univers complicat, dar seducător, care îi propune un model și îl ajută să descopere și să se descopere. Modelul oferit este real, palpabil, la îndemână.

Confucius spunea acum mai bine de două mii de ani că ,,natura ne aseamănă, doar educația ne deosebește”. Este adevărat că suntem cu toții indivizi ai aceleiași specii. Cu toate acestea, fiecare dintre noi este diferit și încearcă să-și afirme individualitatea în cele mai variate moduri, mergând de la ținută până la limbaj sau atitudine. Totuși, standardul universal și pururea valabil de diferențiere este educația dobândită în școală. În plus, educația este acel bun al fiecăruia dintre noi care nu poate fi luat de nimeni, niciodată, sub nicio formă.

În final, particularizând ideile exprimate anterior, atât actualii cât şi foştii elevi îşi exprimă admiraţia faţă de Școala Gimnazială Nr. 119. Relația foştilor elevi cu școala noastră poate fi asemănată, cel mai bine, cu relația pe care o au cu un prieten vechi. Cu un prieten care le știe aproape toate secretele, toate vulnerabilitățile, toate preferințele, punctele forte și punctele slabe. Cu un prieten cu care s-au mai și certat atunci când au avut idei și concepții diferite, dar, la fel de repede, s-au împăcat. Cu un prieten adevărat în care au încredere, și el, la rândul lui, are încredere în ei, în dezvoltarea lor ulterioară. Cu un prieten pe care încearcă din toate puterile să nu-l dezamăgească. Un prieten care i-a sprijinit la nevoie, i-a încurajat în momentele mai dificile și i-a lăudat atunci când au meritat acest lucru.

Astfel, pentru toţi elevii, şcoala noastră e un prieten care îi învață tot ceea ce știe, care se bucură atunci când înțeleg și-l ascultă, care suferă cel mai mult când îl tratează cu indiferență sau cu superficialitate. În fine, un prieten devotat!